Пад Новы год
*Павел Ткачоў*

Прачнуўся Дзед Мароз, паглядзеў навокал — сонейка зайшло, вечарэе.

— Вось бяда дык бяда, ледзь не праспаў, а сёння апошні дзень старога года, — бурчаў сам на сябе Дзед. — Працы ж у мяне — бацюхны мае...

Дзед Мароз узяў кій, вялікі мех і пайшоў па снягах-сумётах. Па кары дрэў пастуквае, з галінак кіем снег збівае, з пня на пянёк пераскоквае.

Неўзабаве на лясную палянку выйшаў. На самай сярэдзіне паляны стаіць бяроза. Спыніўся Дзед каля яе крыху адпачыць.

Глядзіць, а каля бярозы ямкі ў снезе. Гэта цецерукі. Днём наеліся бярозавых каташкоў[[1]](#footnote-1), а пад вечар — бултых з галін проста ў снег.

Падзьмуў Мароз — замяла завіруха-мяцеліца. Праз хвіліну не засталося ад ямак і следу. Роўнае месца. Цёпла цецерукам — ніякі холад не страшны ім. А каб цецерукі маглі раніцай добра паласавацца[[2]](#footnote-2) — розных ягад: і брусніц і чарніц, — накідаў стары вакол бярозы на снезе.

Непадалёк ад бярозы расла старая-старая сасна з дуплом.

Заглянуў Мароз у дупло, а там вавёрка ў шэрым футры спіць ды яшчэ хвосцікам, быццам коўдрай, накрылася — добра ёй!

— Ну і хітруха, — здзівіўся стары. — Чым жа яе пачаставаць?

Ведаў Дзед, што вавёркі вельмі любяць шышкі ды арэхі. Падзьмуў ён халодным марозным ветрам на сасну — патрэскаліся шышкі. А з іх насенне вось-вось па-сыплецца — смачнае-смачнае. Бяры і еш. А потым Мароз дастаў з меха арэхаў і насыпаў у дупло.

Толькі хацеў ісці стары, аж раптам бачыць: каля другой сасны растрыбушаныя[[3]](#footnote-3) шышкі валяюцца.

— Хто ж гэта тут без мяне гаспадарыў? — ледзь не закрычаў Мароз. Але тут жа ўспомніў:

— Гэта ж работа стракатага дзятла — доктара тутэйшых дрэў.

Дзятла Дзед вельмі паважаў за яго працавітасць. Пагрукаў Мароз кіем па камлі сасны — пасыпаліся шышкі.

— Вось табе, стракаты, навагодні падарунак, — прамовіў Дзед і падаўся далей.

Па дарозе прыкмеціў пад кусцікам зайку. Ціхенька размёў каля яго снег, паклаў з меха капусных лісцікаў ды моркаўку.

— Паласуйся і ты, касавокі!

Прачнуліся ранічкай на Новы год птушкі і звяркі, і кожны знайшоў для сябе нешта смачнае. Яны частаваліся, але не ведалі: хто гэта паклапаціўся аб іх, бо Дзеда Мароза ні ў лесе, ні ў полі ўжо не было.

Ён у гэты час раздаваў падарункі хлопчыкам і дзяўчынкам. А потым доўга-доўга вадзіў з імі каля ёлкі навагодні карагод.

1. *Каташкі́* — коцікі, суквецце на вярбе, бярозе. [↑](#footnote-ref-1)
2. *Пала́савацца* — з'есці што-небудзь смачнае. [↑](#footnote-ref-2)
3. *Растрыбу́шаная* (шышка) — растрэсеная, з якой дасталі насенне. [↑](#footnote-ref-3)